Up-1233/22
Natisni
Opravilna št.:
Up-1233/22
Datum odločitve:
31. 3. 2025
ECLI:
ECLI:SI:USRS:2025:Up.1233.22
Akt:
Predlog za vrnitev v prejšnje stanje 

Ustavna pritožba zoper sklep Vrhovnega sodišča št. II Ips 21/2022 z dne 1. 6. 2022 v zvezi s sklepom Višjega sodišča v Mariboru št. I Cp 755/2021 z dne 7. 12. 2021 in s sklepom Okrajnega sodišča na Ptuju št. N 328/1993 z dne 19. 11. 2019
Izrek:
Predlog za vrnitev v prejšnje stanje se zavrne.
Ustavna pritožba zoper sklep Vrhovnega sodišča št. II Ips 21/2022 z dne 1. 6. 2022 v zvezi s sklepom Višjega sodišča v Mariboru št. I Cp 755/2021 z dne 7. 12. 2021 in s sklepom Okrajnega sodišča na Ptuju št. N 328/1993 z dne 19. 11. 2019
se ne sprejme.
Evidenčni stavek:
Pritožnik ni izkazal, da bi iz upravičenega razloga zamudil rok za ustavno pritožbo, zato je bilo treba predlog za vrnitev v prejšnje stanje, ki se je nanašal na dopolnitev ustavne pritožbe, zavrniti.
Ustavno sodišče ustavne pritožbe ni sprejelo v obravnavo, ker niso izpolnjeni pogoji iz drugega odstavka 55.b člena Zakona o Ustavnem sodišču.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
1.5.51.2.15 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Odločitev o predlogu za vrnitev v prejšnje stanje.
Pravna podlaga:
Člen 6.1, 55.b.2, Zakon o Ustavnem sodišču [ZUstS]
Vrsta zadeve:
ustavna pritožba
Vrsta akta:
posamični akt
Vlagatelj:
Radovan Korošec, Hajdina
Datum vloge:
22. 8. 2022
Vrsta odločitve:
sklep
Vrsta rešitve:
zavrnitev, nesprejem ustavne pritožbe
Dokument:
US34071
Dokument v PDF obliki:
Up-1233-22.pdf
105 KB
Prenesite datoteko
Up-1233/22-15
31. 3. 2025
SKLEP
Senat Ustavnega sodišča je v postopku za preizkus ustavne pritožbe,
ki jo je vložil
Radovan Korošec
,
Hajdina,
na seji 31. marca 2025
sklenil
:
1.
Predlog za vrnitev v prejšnje stanje se zavrne.
2.
Ustavna pritožba zoper sklep Vrhovnega sodišča št. II Ips 21/2022 z dne 1. 6. 2022 v zvezi s sklepom Višjega sodišča v Mariboru št. I Cp 755/2021 z dne 7. 12. 2021 in s sklepom Okrajnega sodišča na Ptuju št. N 328/1993 z dne 19. 11. 2019
se ne sprejme.
OBRAZLOŽITEV
1. Prvostopenjsko sodišče je zavrglo reviziji pritožnika in njegovega pooblaščenca, ki sta bili vloženi zoper sklep Višjega sodišča v Mariboru št. I Cp 571/2019 z dne 4. 7. 2019 v zvezi s sklepom Okrajnega sodišča na Ptuju št. N 328/1993 z dne 25. 4. 2019, s katerima je bil zavržen pritožnikov predlog za denacionalizacijo premoženja (
varovalke, tračnice, telefonski priključek, ograja
).  Višje sodišče je pritožbi pritožnika in njegovega pooblaščenca zavrnilo in potrdilo sklep sodišča prve stopnje. Vrhovno sodišče pa je revizijo pritožnikovega pooblaščenca zavrnilo (tretji odstavek 384. člena Zakona o pravdnem postopku, Uradni list RS, št. 73/07 – uradno prečiščeno besedilo, 45/08 in 10/17 – v nadaljevanju ZPP), vloge pritožnika pa zaradi pomanjkanja postulacijske sposobnosti ni upoštevalo (tretji in četrti odstavek 86. člena ZPP).
2. Zoper navedene akte je pritožnik 18. 8. 2022 pravočasno vložil ustavno pritožbo. Z vlogama z dne
10. 10. 2022 in 20. 10. 2022
, ki sta bili vloženi po izteku roka za vložitev ustavne pritožbe (prvi odstavek 52. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS),
[1]
je nato dopolnil ustavno pritožbo. Hkrati je vložil tudi predlog za vrnitev v prejšnje stanje. V predlogu navaja, da se mu je po vložitvi ustavne pritožbe 19. 8. 2022 poslabšalo zdravstveno stanje zaradi težav psihične narave, tako da je do 8. 10. 2022 ležal v postelji, zanj pa je skrbela hči. Opozarja še na nekatere druge svoje bolezni in zdravstvene težave, ki jih ima že približno 30 let. Opisano stanje se mu pojavlja vsako leto, vendar se je tako navadil živeti. Zaradi bolezni mu je bil v letu 1998 tudi priznan status invalida III. kategorije.
3. V skladu s prvim odstavkom 6. člena ZUstS Ustavno sodišče o vprašanjih postopka, ki niso urejena s tem zakonom, glede na pravno naravo zadeve smiselno uporablja določbe zakonov, ki urejajo postopke pred sodišči. Glede na to, da predlaga pritožnik vrnitev v prejšnje stanje v postopku ustavne pritožbe zoper sodne odločbe, izdane v nepravdnem postopku, v katerem se, če zakon ne določa drugače, smiselno uporabljajo določbe ZPP, se tudi v postopku pred Ustavnim sodiščem smiselno uporabljajo 116. do 120. člen ZPP (vrnitev v prejšnje stanje). Skladno s temi določbami sodišče dovoli stranki, da opravi zamujeno dejanje pozneje, če na njen predlog spozna, da je zamudila rok iz upravičenega vzroka.
4. V sodni praksi je uveljavljeno stališče, da je vrnitev v prejšnje stanje mogoča le, če je zamudo povzročil dogodek, ki ga stranka kljub izkazani zadostni skrbnosti ni mogla predvideti niti preprečiti.
[2]
Pritožnik prepozno dopolnitev ustavne pritožbe z dne 10. 10. 2022 in 20. 10. 2022 utemeljuje z navedbami, ki se nanašajo na njegovo zdravstveno stanje. Glede na to, da naj bi imel opisane psihične in druge zdravstvene težave že približno 30 let, da se mu zdravstveno stanje vsako leto občasno poslabša, vendar se je s tem navadil živeti, pritožnik ne zatrjuje dogodka, ki ga ob zadostni skrbnosti ne bi mogel predvideti. Pritožnikov predlog za vrnitev v prejšnje stanje, ki je bil vložen v zvezi s prepoznima dopolnitvama ustavne pritožbe z dne 10. 10. 2022 in 20. 10. 2022, je senat Ustavnega sodišča zato zavrnil (1. točka izreka), navedenih vlog, ki dopolnjujeta ustavno pritožbo, pa posledično ni upošteval.
5. Senat Ustavnega sodišča ustavne pritožbe ni sprejel v obravnavo, ker niso izpolnjeni pogoji iz drugega odstavka 55.b člena ZUstS (2. točka izreka)
.
6. Senat Ustavnega sodišča je sprejel ta sklep na podlagi prvega odstavka 6. člena in drugega odstavka 55.b člena
ZUstS
ter tretje alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik senata dr. Rok Svetlič
ter člana dr. Rok Čeferin in dr. Rajko Knez
.
Sklep je sprejel soglasno.
dr. Rok Svetlič
Predsednik senata
[1]
Rok za vložitev ustavne pritožbe se je iztekel 19. 8. 2022.
[2]
Prim. npr. sklep Ustavnega sodišča št. Up-797/21 z dne 9. 9. 2024.
⇒